Berlyn: Duitse polisie soek na Tunisiese man | Netwerk24
Berlyn: Duitse polisie soek na Tunisiese man
21 Desember 2016 16:20
Lede van die Duitse polisie hou wag by die Kersmark by Keiser-Wilhelm-gedenkkerk in Berlyn ná Maandagaand se terreuraanval. Foto: Reuters/Hannibal Hanschke
Berlynse inwoners en vlugtelinge sing die liedjie "We Are the World" saam by die Keiser Wilhelm-gedenkkerk in Berlyn ná die terreuraanval Maandagaand waarin 12 mense dood is. Foto: Reuters/Hannibal Hanschke
Blomme en kerse word naby die Kersmark in Berlyn geplaas nadat 'n vragmotor Maandagaand in 'n skare by die mark ingeploeg het. Foto: Reuters/Hannibal Hanschke
Kersversierings en 'n roos word neergesit by die Kersmark in Berlyn waar 12 mense Maandagaand in 'n terreuraanval dood is. Foto: Reuters/Hannibal Hanschke
Die polisie in Duitsland is op soek na 'n Tunisiese man nadat 'n identiteitsdokument onder die sitplek gevind is van die bestuurder van die vragmotor wat Maandagaand in 'n skare mense by 'n Kersmark in Berlyn ingeploeg het.
12 mense is in die terreuraanval dood wat Duitsland kort voor Kersfees tot stilstand geruk het.
Luidens veiligheidsbronne verskyn die naam Anis A op die dokument. Die identiteitsdokument dui aan dat die man in 1992 in die stad Tataouine in die suide van Tunisië gebore is.
Volgens bronne is dit gebruiklik dat verdagtes met hul eerste naam en 'n voorletter geïdentifiseer word.
Der Spiegel berig dat dit onduidelik is wanneer Anis A na Duitsland gekom het.
Die man gebruik glo ook vals name.
'n Woordvoerder van die Tunisiese ministerie van buitelandse sake het gesê hulle probeer die inligting verifieer.
German Police are searching for the Tunisian terror suspect known to be using 2 names Anis A. and Ahmed A. #Berlin pic.twitter.com/6VtNIq89hK
— Aüd™ (@CodeAud) December 21, 2016
Die Duitse dagblad Bild berig dat die man bekend is aan die polisie as 'n individu wat moontlik gevaarlik is en deel is van 'n groot Islamitiese netwerk.
Die 25-ton-trok, wat aan 'n Poolse vragmaatskappy behoort, het in die houthutte waar Kersgeskenke, glühwein en wors verkoop is, ingeploeg.
45 mense is beseer.
Die Poolse bestuurder van die gekaapte trok is doodgeskiet in die kajuit van die trok gekry.
Isis het vroeër verantwoordelikheid vir die aanval aanvaar. Die terreurgroep het vroeër vanjaar ook verantwoordelikheid vir 'n soortgelyke aanval aanvaar toe 'n vragmotor, wat deur 'n Tunisies gebore man bestuur is, op Bastille-dag in Julie vanjaar in 'n skare by die Promenade des Anglais in die kusstad Nice ingeploeg het. 86 mense is in die aanval dood en die bestuurder is deur die polisie doodgeskiet. – Reuters